

«Քայլ առ քայլ» բարեգործական հիմնադրամ

«Նախադպրոցական հաստատության մանկավարժական աշխատողների մասնագիտական կարողությունների և հմտությունների զարգացման» ծրագիր

ՀԵՏԱԶՈՏԱԿԱՆ ԱՇԽԱՏԱՆՔ

**Թեմա՝ Բարոյական դաստիարակությունը՝ որպես սանի արժեքային համակարգի ձևավորման միջոց**

**Դաստիարակ՝ Սահականուշ Հարությունյան**

**Մանկապարտեզ՝ «Երևանի հ. 25 մսուր- մանկապարտեզ»**

**ՀՈԱԿ**

**2022թ.**

**Ներածություն**

 **Բարոյականությունը** հասարակական գիտակցության ձև է: **Բարոյական դաստիարակությունը** երեխային համամարդկային սոցիալական արժեքներին հաղորդակից դարձնելու նպատակաուղղված գործընթաց է:

Նախադպրոցական տարիքում երեխան չափազանց զգայուն է ցանկացած ներգործության նկատմամբ, նա սպունգի նման ընկալում է սոցիալական միջավայրի ներգործությունը և, ընդօրինակելով մեծահասակներին, փորձում է համապատասխանել մարդկային կենսակերպին բնորոշ չափանիշներին, դրսևորումներին: Վ. Գ. Բելինսկին նշում էր, որ «մարդուն ստեղծում է բնությունը, սակայն կառուցում և զարգացնում է հասարակությունը»:

Ժան Պիաժեն սահմանում է բարոյականությունը որպես բարոյական կանոնների համակարգ, որը երեխային մեծահասակների կողմից փոխանցվում է պատրաստի ձևով և նրա կողմից յուրացվում անգիտակցաբար, առանց հասկանալու: Ըստ Պիաժեի` բարոյականության ձևավորումը բարոյական նորմերի մեխանիկական յուրացման գործընթացէ:

Իմ հետազոտական աշխատանքի թեման է բարոյական դաստիարակությունը` որպես սանի արժեքային համակակարգի ձևավորման միջոց: Փաստորեն, եթե բարոյական դաստիարակության ուղղությամբ հետևողական աշխատանք տանենք, արդյունքում կունենանք բարոյական արժեքներով օժտված, կյանքի պահանջներին պատրաստ սերունդ, արժանի քաղաքացիներ:

Իմ հետազոտական աշխատանքի նպատակն է բարոյական դաստիարակության միջոցով սաների մոտ ձևավորել բարոյական գիտակցություն, բարոյական վերաբերմունք արտաքին աշխարհին և բարոյական վարքագիծ, որոնք էլ կօգնեն երեխային կառուցելու արժևորված հարաբերությունների համակարգ բարոյականության սկզբունքներով:

Այս հետազոտական աշխատանքի ընթացքում ուսումնասիրել եմ տեսաբանների տեսություններ, այս թեմայով կազմել եմ պարապմունքի պլան և այն անցկացրել միջին խմբում: Հրավիրել եմ պարապմունքը դիտելու մանկավարժին և տնօրենին: Պարապմունքի մեջ ներառել եմ մանկավարժի և տնօրենի դիտարկումները:

**Գլուխ I. Բարոյական արժեքների դաստիարակությունը մանկապարտեզում**

Վաղ մանկությունից բարոյական որակների վերաբերյալ երեխաներին իրազեկումը և այդ ուղղությամբ հետևողական աշխատանք տանելը կարող է տալ շոշափելի արդյունք: Բարոյական արժեքներ են հավատարմությունը և սերը մարդկանց և հայրենիքի նկակտմամբ: Երեխայի մեջ դրանց գիտակցումը արմատավորելու համար անհրաժեշտ է նրան գաղափար ներշնչել այնպիսի որակների մասին, ինչպիսիք են՝ բարությունը, բարի գործեր կատարելու ձգտումը, շրջապատի նկատմամբ համբերատար լինելը, թերությունների և թույլ տված սխալների համար ներողություն խնդրելու, ինչպես նաև ներելու ընդունակությունը: Հարկավոր է իրենց իսկ կենցաղում` կոնկրետ օրինակների հիմքով, նրանց սովորեցնել հաշտեցնել վիճաբանողներին: Մարդասիրություն, ազնվություն, ճշտապահություն, հարգանք անձի նկատմամբ, պատասխանատվություն, հոգատարություն և խնամք հարազատների հանդեպ, լսել կարողանալու ունակություն, աշխատասիրություն, ամաչկոտություն, խղճահարություն՝ այս հասկացությունները պետք է հասկանալի և մատչելի դառնան երեխաների համար: Հենց ընտանիքում են ընդօրինակվում և տարբեր իրավիճակներում մշակվում բարոյական արժեքների չափանիշները երեխայի կողմից: Սակայն օրվա մեծ մասը երեխաները անցկացնում են մանկապարտեզում, ուստի դաստիարակները ծնողներին պետք է օգնեն բարոյական արժեքների յուրացման առումով: Այդ նպատակով հարկավոր է զրույցներ վարել ինչպես երեխաների, այնպես էլ ծնողների հետ: Ծնողների և դաստիարակի համագործակցությամբ հնարավոր է ցանկալի արդյունքների հասնել: Որպեսզի բարոյական արժեքները ամբակցվեն երեխաների մեջ, և կյանքի պահանջներին պատրաստ սերունդ ունենանք, պետք է օգնենք երեխաներին, որպեսզի նրանք դառնան արժանի քաղաքացիներ: Երեխան պիտի իմաստավորի այդ արժեքները, գտնի և իր կարողության չափով հիմնավորի պատճառահետևանքային կապը՝ երևույթի, կատարվածի և մարդկանց վարվեցողության մասին: Դաստիարակը երեխաների՝ բարոյական արժեքների վերաբերյալ գիտելիքները պետք է ամրակայի սյուժետադերային և այլ խաղային իրավիճակներում: Անթույլատրելի է մշտապես բարձրացնել «անձի թույլ կողմը»: Դրանով խաթարվում է բարության մթնոլորտը դաստիարակչական գործընթացում: Միաժամանակ բոլոր երեխաները բնազդորեն զգում են, եթե իրենք էլ փոքր սխալվեն, բացառված չէ, որ իրենց արարքներն էլ ծաղրի կենթարկվեն: Հենց այդ վախից, որ կընկնեն ծիծաղելի դրության մեջ, երեխաների մեջ առաջանում են անցանկալի որակներ՝ կեղծավորություն, ստախոսություն և այլն: Այս իմաստով կարևոր է աշխատանքը ծնողի հետ: Դաստիարակչական տեսակներից պակաս կարևոր չէ նաև մանկավարժի արտաքին տեսքը: Հոգատարությամբ և սիրով շրջապատված, միշտ գեղեցիկին հաղորդակից երեխաներն իրենց մեջ կուտակում են բարոյական արժեքներով լի հարուստ ներաշխարհ: Մանկապարտեզում բարոյական արժեքների դաստիարակությունը իրականացվում է նախ և առաջ երեխաների հանդեպ դաստիարակի հարգալից վերաբերմունքի շնորհիվ: Ջերմության և քնքշության բացակայությունը երեխաների մեջ առաջացնում է բացասական երևույթներ: Դաստիարակը պետք է ձգտի լինել միշտ բարի, հանգիստ, կշռադատված: Բարոյական արժեքների ձևավորման և դաստիարակության առաջնային նախապայմաններից է մանկավարժի սերը երեխաների հանդեպ: Մեծերի և հասակակիցների փոխհարաբերություններում բուռն ձևով ընթանում է երեխայի սոցիալական զարգացումը:

Նախադպրոցական տարիքում արդյունավետ կիրառվում են գեղարվեստական միջոցներ, որոնք նպաստում են երեխայի բարոյականության զարգացմանը գեղագիտական շեշտադրումներով: Հեքիաթների հերոսների գործողությունները մեծ հուզականությամբ են ընկալվում երեխաների կողմից և խորը հետք թողնում նրանց բարոյական զգացմունքների և պատկերացումների վրա: Հեքիաթների հերոսական կերպարները ընդօրինակման արժանի բարոյական նմուշներ են: Բարոյական դաստիարակության ընթացքում անգնահատելի է բնության դերը, բնության հետ շփման ընթացքում ստացած դրական հուզական լիցքավորումը: Բարոյական դաստիարակության միջոց է երեխայի ինքնուրույն գործունեությունը՝ խաղային, աշխատանքային, կերպարվեստային, կառուցողական և ուսումնական: Բարոյական դաստիարակության հզոր միջոց է երեխային շրջապատող մթնոլորտը, այն սոցիալական միջավայրը, ուր երեխան ապրում և մեծանում է: Սիրո և փոխադարձ հարգանքի հիմունքները, կառուցված բարյացակամ մթնոլորտը, ընկերական փոխվստահելի հարաբերությունները խթանում են բարոյական դաստիարակության մեխանիզմի ներգործությունը: Նախադպրոցական տարիքի երեխայի բարոյական դաստիարակության հզոր միջոց է մանկան կոլեկտիվը: Մանկան կոլեկտիվը նաև սոցիալականացման և զարգացման համար հիանալի միջավայր է:

**Բարոյականությունը հասարակական գիտակցության ձև է:** Բարոյական դաստիարակությունը երեխային համամարդկային սոցիալական արժեքներին հաղորդակից դարձնելու նպատակաուղղված գործընթաց է: Նախադպրոցական տարիքում երեխան չափազանց զգայուն է ցանկացած ներգործության նկատմամբ, նա սպունգի նման ընկալում է սոցիալական միջավայրի ներգործությունը և, ընդօրինակելով մեծահասակներին, փորձում է համապատասխանել մարդկային կենսակերպին բնորոշ չափանիշներին, դրսևորումներին:

Արժեքային համակարգի աստիճանական յուրացման ընթացքում երեխան ձեռք է բերում որոշակի գիտակցված վերաբերմունք շրջապատող աշխարհի և սեփական «ես»-ի նկատմամբ: Արտաքին աշխարհի հանդեպ երեխայի դիրքորոշումը իրենից ներկայացնում է բարոյական զգացմունքների և պատկերացումների, բարոյական սովորությունների և վարքագծի ամբողջություն, որը կարելի է բնութագրել իբրև բարոյական որակ: Բարոյական որակը համալիր բարոյական հատկություն է, այն արդյունք է զարգացած բարոյական գիտակցության: Բարոյական գիտակցության հետ մեկտեղ բարոյական դաստիարակության ընթացքում ձևավորվում են անձնային կարևորագույն հատկություններ: Աստիճանաբար երեխայի կողմից գիտակցվում և արժևորվում են նշված անձնային հատկությունները, որոնք համալրում են նրա բարոյական որակը: Բարոյական դաստիարակության երկու կողմերն էլ ենթադրում են մանկավարժի ակտիվ մասնակցություն և աջակցում: Մանկավարժը բարոյական դաստիարակության ընթացքում հանդես է գալիս «սոցիալական ուղեկցողի» դերում:

**Բարոյական դաստիարակության ընթացքն առաջին հերթին ենթադրում է բարոյական որակի ձևավորում, որի հիմքերը դրվում են նախադպրոցական տարիքում:** Բարոյական որակի կայունությունը պայմանավորված է նրանով, թե ինչպե՞ս է այն ձևավորվել, ի՞նչ մեխանիզմով, ի՞նչ շեշտադրումներով: Բարոյական դաստիարակության մեթոդիկայի հիմքում ընկած է բարոյական դաստիարակության մեխանիզմը: Քանի որ բարոյական որակի ձևավորման համար չափազանց կարևոր է ընթացքի գիտակցումը, ապա անհրաժեշտ են գիտելիքներ բարոյականության մասին, որոնք կնպաստեն բարոյական պատկերացումների ձեռքբերմանը: Բարոյական պատկերացումներն օգնում են երեխային հասկանալու բարոյականության անհրաժեշտությունը, դրական կողմերն ու առավելությունները, ինչը դրդում է նրան համապատասխան գործողությունների և արարքների: Հաջորդիվ տեղի է ունենում սեփական գործողությունների ինքնագնահատում և իմաստավորում, արդյունքում գոյանում են գործողությունների կամ արարքների դրդապատճառներ: Դրդապատճառները նպատակաուղղում են բարոյական որակի ձևավորման գործընթացը և առաջացնում որոշակի վերաբերմունք ու զգացմունքներ նշված գործընթացի հանդեպ: Սոցիալական բնույթի զգացմունքների առկայությունը խոսում է այն մասին, որ երեխան փորձում է և ակամայից գնահատում է ինքն իրեն: Զգացմունքային գնահատմանը հաջորդում է ձեռքբերածը փորձարկելու ցանկությունը, և երեխան դիմում է մտածված արարքների, դրսևորելով գիտակցված վարքագիծ: Գիտակցված բարոյական վարքագիծը՝ ձևավորված բարոյական որակի արդյունքն է, միևնույն ժամանակ նրա բաղադրամասը: Երեխայի արարքներն ու վարքագիծը կատարում են հետադարձ կապի հաստատման գործառույթ՝ հնարավորություն են տալիս գնահատելու և հաստատելու կամ ժխտելու և մերժելու ձևավորված բարոյական որակի կայունությունը:

Կարելի է առանձնացնել բարոյական որակի ձևավորման հետևյալ ընթացքը.

* բարոյականության մասին գիտելիքների և պատկերացումների ձևավորում,
* արարքների և վարքի դրդապատճառների զարգացում,
* աշխարհի հանդեպ դրական վերաբերմունքի և սոցիալական զգացմունքների ձևավորում,
* բարոյական արարքների խթանում և բարոյական վարքագծի ձևավորում:

Կրտսեր նախադպրոցական տարիքում բարոյական դաստիարակության գործընթացը նպատակահարմար է սկսել ոչ թե գիտելիքների փոխանցմամբ, այլ բարոյականի հանդեպ դրական տրամադրվածության, վերաբերմունքի ձևավորմամբ, որին կարող է հաջորդել գիտելիքների հաղորդումը:

Բարոյական որակի ձևավորման արդյունքում երեխան ձեռք է բերում բարոյականության 3 կարևորագույն հատկանիշ՝ բարոյական գիտակցություն, բարոյական վերաբերմունք արտաքին աշխարհին և բարոյական վարքագիծ: Նշված հատկանիշներն օգնում են նրան կառուցելու արժևորված հարաբերությունների համակարգ բարոյականության սկզբունքներով:

Առանձնացվում է բարոյական դաստիարակության մեթոդների 3 խումբ.

* բարոյական գիտակցության ձևավորման մեթոդախումբ, որին պատկանում են բացատրության, խնդրանքի, համոզման, ներշնչանքի, զրույցի, դիտարկումների և այլ մեթոդներ,
* բարոյական վարքագծի ձևավորման մեթոդախումբ, որին դասվում են օրինակի, վարժությունների, հանձնարարությունների, երեխայի գործունեության ղեկավարման, պահանջների սահմանման, պրոբլեմային իրադրությունների ստեղծման և այլն,
* բարոյական զգացմունքների և հարաբերությունների ձևավորման մեթոդախումբ, որը ներառում է խրախուսման, գովերգման, հաճոյախոսությունների, պարգևատրման, մրցակցության, բարոյական արարքների վերլուծության և այլ մեթոդներ:

 *Մեր ազգի բարոյական վերածնունդը պետք է տեղի ունենա երեխաների կողմից մարդկային համընդհանուր արժեքների գնահատման, մասնավորապես անձի վարքի, մշակույթի, դաստիարակության միջոցով: Դրա հիմքերը դրվում են երեխայի ամենավաղ տարիքից և նախադպրոցական տարիքից: Նախադպրոցականների վարվելակերպի, մշակույթի դաստիարակությունն իրականացվում է առօրյա կյանքում երեխայի համար դրա արտաքին ձևերի բացահայտման և նրանց մտապատկերներում կենցաղային կոնկրետ օրինակելի դրվագների ամրագրմանն ու յուրացմանն օժանդակելու առաջատար գործունեության միջոցով:*

**Գլուխ II. Պարապմունք**

Թեմա՝ Ալվարդ Մովսիսյան «Ընկերները»

Տեսակը՝ հեքիաթի վերապատմում

Նպատակը՝

* սովորեցնել ընկալել գեղարվեստական ստեղծագործության իմաստը,
* հաջորդականությամբ և տրամաբանված վերապատմել հեքիաթը,
* ակտիվացնել երեխաների բառապաշարը,
* սովորեցնել հոգատար վերաբերմունք ընկերների նկատմամբ:

Հեքիաթը ուսուցանել բեմականացնելու նպատակով:

Անհրաժեշտ նյութեր*՝ դիմակներ, հագուստ, դեկորներ:*

Պարապմունքի ընթացքը.

Կարդալ հեքիաթը, այնուհետև հարցնել՝ դուր եկա՞վ նրանց այդ հեքիաթը:

Մեկ անգամ ևս ընթերցել հեքիաթը և երեխաների ուշադրությունը հրավիրել այն բանի վրա, որ պետք է ուշադիր լսել, որպեսզի պատմելիս ոչինչ բաց չթողնել և չշփոթել:

Այնուհետև շարունակել պարապմունքը:

Ինչի՞ մասին է հեքիաթը:

Ինչի՞ց պետք է սկսել պատմել այն:

Ինչի՞ մասին է շարունակությունը:

Ինչպե՞ս վարվեց ընկերասեր սկյուռիկը, երբ աղվեսը մոտեցավ նապաստակի բնին:

Իսկ ի՞նչ արեց աղվեսը և ի՞նչ հասկացավ:

Երեխաներին տալ հնարավորություն գնահատելու սկյուռիկի և աղվեսի արարքը՝ ընթացքում ուղղել երեխաների պատասխանները:

Առաջարկել 3-4 երեխայի՝ ըստ ցանկության հեքիաթը պատմել հատվածներով:

Օրվա երկրորդ կեսին բեմականացնել այն (բովանդակությունը լավ յուրացնելուց հետո):

Հեքիաթի ամփոփում:

Ի՞նչ սովորեցրեց մեզ հեքիաթը:

Դիտակտիկ խաղ- «Լավ և վատ»

Խաղի նպատակն է երեխաների մեջ ամրապնդել հոգատարություն, ուշադրություն, արդարություն, ընկերոջն օգնելու պատրաստակամություն:

**Ավագ մանկավարժի և տնօրենի եզրակացությունը.**

Դաստիարակը նախապատրաստվել էր պարապմունքին: Ուներ համապատասխան դիտակտիկ նյութեր, իրականացրեց իր առջև դրված խնդիրներն ու նպատակները: Ուսուցանվող նյութը ճիշտ էր ընտրված, համապատասխանում էր տարիքային առանձնահատկություններին: Պարապմունքը անցկացրեց ԽԻԿ համակարգով, կիրառեց խոսքային, դիտողական, խաղային, դերային, զրույցի, հարց ու պատասխանի մեթոդները, որոնք ապահովեցին երեխայակենտրոն ուսուցում: Զարգացրեց երեխաների ինքնուրույն մտածողությունը, հուզականությունը, երևակայությունը, հետաքրքրությունը, ընկերասիրությունը, բարությունը, հնարամտությունը և այլ բարոյահոգեբանական որակներ: Դաստիարակը նպատակահարմար է գտել հեքիաթը բեմականացնել օրվա երկրորդ կեսին, որով էլ կապահովի կապը այլ մեթոդիկաների հետ:

**Եզրակացություն**

Այսպիսով, եթե դաստիարակը հետևողական աշխատանք տանի բարոյական դաստիարակության ուղղությամբ, օգտագործելով բոլոր արդյունավետ միջոցները, նաև համագործակցի ծնողների հետ, արդյունքում կունենանք սաներ, որոնք օժտված կլինեն բարոյական որակներով: Հետազոտությունից հետո ես հայտնաբերեցի, որ հոգատարությամբ և սիրով շրջապատված, միշտ գեղեցիկին հաղորդակից երեխաներն իրենց մեջ կուտակում են բարոյական արժեքներով լի հարուստ ներաշխարհ: Այս հետազոտական աշխատանքի ընթացքում ես հայտնաբերեցի, որ եթե երեխան օգտագործում է «շնորհակալություն, խնդրում եմ» արտահայտություններ, դա դեռ չի նշանակում, որ նա քաղաքավարի է: Դա անհրաժեշտ, բայց բավարար պայման չէ: Կարևոր է գիտենալ, թե ինչպես է նա իրեն պահում «փակ դռների» հետևում, առօրյա կյանքում՝ ծնողների, մեծահասակների, հասակակիցների հետ շփումների ժամանակ:

Պարապմունքի ընթացքում հասա այն նպատակներին, որոնք դրել էի ներածության մեջ: Պարապմունքից հետո սաների մոտ ձևավորվեց ընկերասիրության մասին գիտակցություն, հոգատար վերաբերմունք ընկերների նկամամբ:

Այս թեմայի շրջանակներում դաստիարակներին խորհուրդ կտամ ուշադրություն դարձնել ծնողի հետ համագործակցությանը և դաստիարակչական գործընթացի ճիշտ կազմակերպմանը, որ մանկապարտեզում անցկացրած յուրաքանչյուր րոպեն ձևավորի և զարգացնի սաների միտքը, անձը, հարստացնի նրանց բարոյական փորձը, հղկի զգայական աշխարհը:

**Գրականության ցանկ**

1. Լալա Սմբատյան, Վարքի մշակույթը, որպես բարոյական կատեգորիա, Նախաշավիղ 2014.
2. Լալա Սմբատյան, Մայրենի լեզվի դիդակտիկ խաղերի կազմակերպումը մանկապարտեզում, Երևան 2014.
3. И. Божович, О нравственном развитии и воспитании детей, М., Просвещение, 1975.
4. Дошкольное воспитание. Москва, 2007.
5. Նյութեր համացանցից.
* <https://www.google.com/url?sa=t&rct=j&q=&esrc=s&source=web&cd=&ved=2ahUKEwjPqLGG1o38AhWZSvEDHeqYBRcQFnoECAsQAQ&url=http%3A%2F%2Fijevanlib.ysu.am%2Fwp-content%2Fuploads%2F2017%2F12%2Fmankavarjutyun.pdf&usg=AOvVaw3rTZXrxls7e2bQHkZnLr96>
* <https://mail.google.com/mail/u/0?ui=2&ik=6b2ebc406b&attid=0.1&permmsgid=msg-f:1752123246933648813&th=1850cacf582f25ad&view=att&disp=inline&realattid=90dcc3a8e7204eae_0.1>

**Բովանդուկություն**

Ներածություն -------------------------------------------------------------------------------------------- 2

Գլուխ I - Բարոյական արժեքների դաստիարակությունը մանկապարտեզում ----- 3 - 7

Գլուխ II - Պարապմունք ------------------------------------------------------------------------------ 8 -9

Եզրակացություն ---------------------------------------------------------------------------------------------- 10

Գրականության ցանկ ---------------------------------------------------------------------------------------- 11